Fernando Trueba dirigeix a Javier Cámara en “El olvido que seremos”, pròxima estrena al cinema Tívoli
2025-07-24

Poc abans de tancar la persiana per a obrir la temporada al cinema a la fresca amb la Terrassa d’Estiu, el cinema Tívoli comença a acomiadar-se en gran amb la programació de “El olvido que seremos“, una de les últimes joieta que ha generat el cinema espanyol amb la signatura del cineasta Fernando Trueba i amb la interpretació magistral de Javier Cámara.

Basada en la novel·la d’Héctor Abad Faciolince que va escriure per a honrar la memòria del seu progenitor, “El olvido que seremos” és la història vital d’Héctor Abad Gómez, un destacat metge i activista pels drets humans al Medellín polaritzat i violent dels anys 70. La trama relata la vida del doctor, pare de família preocupat tant pels seus fills com pels xiquets de classes menys afavorides. En la família Abad es respira la vitalitat i la creativitat característiques d’una educació fonamentada en la tolerància i l’amor, però la violència ambiental del país condicionava la vida de tot el seu entorn.

“El olvido que seremos” ha sigut mereixedora del Premi Goya a la millor pel·lícula iberoamericana i també va obtindre una nominació per als Oscar. En el Tívoli de Burjassot tindrà les seues projeccions el dissabte 29 i el diumenge 30 de maig, a les 19h.

Les entrades per a gaudir de la pel·lícula, a un preu únic de 4 euros, es pot adquirir telemàticament en www.cinetivoli.es. El cinema Tívoli té activat el protocol de mesures sanitàries per a la prevenció de la Covid-19.

L’última pel·lícula que es programarà en el Tívoli, abans d’obrir la Terrassa d’Estiu serà “Cruella”, l’última producció de Disney amb el protagonisme d’Emma Stone, que tindrà les seues projeccions el dissabte 5 i el diumenge 6 de juny.